เอกชนขานรับ สัญญาเช่าซื้อฉบับใหม่แจ่ม
ธุรกิจเช่าซื้อยืนยัน สคบ.ใช้สัญญาเช่าซื้อฉบับใหม่
3 พ.ค. 2555

ธุรกิจเช่าซื้อยืนยัน สคบ.ใช้สัญญาเช่าซื้อฉบับใหม่ 
นายอิสระ วงศ์รุ่ง ประธานกรรมการสมาคมธุรกิจเช่าซื้อไทย เปิดเผยว่า ทางผู้ประกอบการเช่าซื้อพร้อมปฏิบัติตามกับสัญญาธุรกิจเช่าซื้อรถยนต์และรถจักรยานยนต์ฉบับใหม่ ที่ทางสำนักงานคณะกรรมการคุ้มครองผู้บริโภค (สคบ.) เตรียมจะออกมาบังคับใช้ใหม่ ซึ่งถือเป็นเรื่องดีที่ได้มีการปรับปรุงเงื่อนไขของสัญญาเช่าซื้อเดิมให้มีความชัดเจนมากขึ้นระหว่างผู้ให้กู้ ผู้ซื้อ และผู้ค้ำประกัน
สำหรับเงื่อนไขหลักที่ สคบ.ต้องการปรับปรุงจะเป็นเรื่องของสูตรในการคำนวณอัตราดอกเบี้ย กรณีลูกค้าปิดบัญชีก่อนกำหนด ว่าจะได้รับส่วนลดดอกเบี้ยเท่าไหร่ เพื่อให้มีความชัดเจนมากขึ้น ซึ่งเงื่อนไขเดิมลูกค้าจะได้รับส่วนลดไม่ต่ำกว่า 50% อยู่แล้ว ขณะเดียวกันในส่วนของผู้ค้ำประกันก็จะมีการระบุชัดเจนลงไปในสัญญาว่า จะต้องรับผิดชอบอย่างไรบ้าง หากผู้เช่าซื้อไม่สามารถผ่อนค่างวดต่อไปจนครบสัญญา 
“ที่ผ่านมากรณีผู้ค้ำประกันมีปัญหามาก เนื่องจากผู้ค้ำประกันมักจะอ้างว่าไม่รู้ว่าต้องรับผิดชอบจำนวนหนี้ที่สูงแทนผู้เช่าซื้อ หากผู้เช่าซื้อไม่สามารถผ่อนค่างวดต่อไปได้ หรือหนีทิ้งหนี้ไป ดังนั้นถ้าเขียนหรือทำตัวหนาไว้ให้ชัดเจนก็เป็นเรื่องดี” นายอิสระ กล่าว